Tatra T6A5

Dizajn a konštrukcia

Vozidlo je vyrobené z celooceľovej zváranej konštrukcie hranatého tvaru s veľkými oknami, tromi skladacími dverami na pravej strane a je natreté v červeno-krémovom laku.
Interiér je vyplnený gumenou protišmykovou podlahou a koženkovými sedadlami. Rámy okien majú krémovú farbu, strop a podlaha sú sivej farby.
Karoséria je osadená na dvoch podvozkoch a štyroch nápravách, každá náprava je hnacia. Trakčné motory sú ovládané pulzným meničom a odber elektrickej energie z trolejového vedenia je realizovaný pantografom.
Elektronická regulácia výkonu (elektrická výzbroj) je typu TV3 s tyristormi. Vozidlá môžu jazdiť samostatne alebo v súprave z dvoch až troch vozidiel. Pri jazde v súprave sú prepojené poloautomatickým spriahadlom (typ ESW), pri jazde v súprave sa používa len jeden zberač. Električky T6A5 sú vybavené zadným cúvacím panelom. Maximálna konštrukčná rýchlosť je 65 km/h. Počas špeciálnych skúšok v roku 1993 v Košiciach bol dosiahnutý rýchlostný rekord 115 km/h.
Podvozky použité na všetkých električkách T6 konštrukčne vychádzajú z amerického štandardu PCC.

Vývoj

Od začatia prevádzky boli električky T6A5 dodané v troch sériách, väčšina zmien bola prevažne kozmetická a týkala sa len vizuálnych prvkov, pretože elektronické a mechanické systémy ostali nezmenené.
1. Séria
Električky 1. série (označované aj ako T6A5/I) sú najstarším prevedením s klasickým pantografom, zvončekovou výstrahou zatvárania dverí a červeno-krémovým lakom.
2. Séria
Všetky električky 2. série (T6A5/II) mali okrem vylepšenej skĺzovej ochrany posuvné vetráky na oknách nahradené výklopnými a klasický pantograf bol nahradený polpantografom.
3. Séria
Všetky vozidlá 3. série (T6A5/III) boli dodávané s novým červeno-čiernym lakom s bielym pruhom v strede, interiér prešiel redizajnom, koženkové sedadlá boli nahradené čalúnenými a skladacie dvere výklopnými. Rolovacie transparenty boli nahradené elektronickými displejmi. Vymenený bol aj pantograf, ktorý je otočený kĺbom dozadu.
Vozidlá 3. série pre Brno a Bratislavu mali od dodania aj klimatizáciu kabíny vodiča.

Bratislava

Dopravný podnik Bratislava bol prvý, ktorý zakúpil električky T6A5. DPB vlastní celkovo 58 vozidiel, 56 vozidiel bolo dodaných v rokoch 1991 až 1997, dodatočne bola v roku 2005 dodaná ešte jedna súprava.
Na všetkých vozidlách 1. a 2. série boli postupne v rokoch 1995 až 2002 rolovacie transparenty povymieňané za informačný systém Buse a nainštalované nové pantografy.
Na všetkých vozidlách 3. série boli v roku 2005 hlásiče zastávok Apex nahradené hlásičmi Buse.
Električky T6A5 jazdia v Bratislave výhradne v dvojvozových súpravách, sólo vozidlá sú vypravované výnimočne.
27. decembra 2005 boli do Bratislavy predané 2 električky z roku 1997 používané výrobcom na testovanie rôznych elektronických systémov. 11. mája 2004 boli predané firme Pars Nova a.s. v Šumperku, ktorá vozidlá zrepasovala a dodala do Bratislavy. Do pravidelnej premávky sa električky zaradili 13. decembra 2006. Jazdia v súprave s ev. č. 7957 a 7958 a od ostatných súprav sa odlišujú klasickým zadným a predným spriahadlom s pražskou hlavou.

Košice

Do Košíc bolo celkom dodaných 30 vozidiel 1. série v rokoch 1992 a 1993.
Vozidlá premávajú aj v dvojvozových súpravách aj samostatne. Postupne v rokoch 1999 a 2000 boli na 10 vozidlách rolovacie transparenty nahradené Informačným systémom Buse, dodatočne bolo zvyšných 20 vozdiel v roku 2006 vybavených Informačným systémom Em-test.
Všetkým vozidlám boli vymenené ESW spriahadlá za klasické s pražskou hlavou. Pri súpravách boli vymenené spriahadlá len na koncoch súprav.
Podľa vzoru bratislavských T6A5 boli v roku 1998 klasické pantografy na súprave 622+623 nahradené polpantografmi. Od roku 2003 bol na vozidlá po veľkých prehliadkach aplikovaný nový mestský tyrkysovo-biely náter, ten bol v roku 2010 inovovaný s použitím kombinácii bielej, žltej a modrej farby.
V roku 2009 bola vyradená električka ev.č. #618, ktorá bola zničená pri vážnej nehode na sídlisku Nad Jazerom

Praha

Do Prahy bolo v rokoch 1995 a 1997 dodaných 150 električiek T6A5, všetky vozidlá boli z 3. série, tentoraz bez klimatizácie pre vodiča a miesto spriahadiel ESW boli použité spriahadlá Sécheron.
Všetky vozidlá z rokov 1995 a 1996 boli vybavené bočným elektronickým displejom Buse, ktorý bol od výroby dodaný len vo vozidlách z roku 1997.
Vozidlo T6A5.3 (ev.č. 8600) je prestavaná električka typu T3 na T6A5. Vozidlo bolo pokusne zostavené v ČKD v roku 1998 ako možnosť modernizácie pražských T3, bol však vyrobený len jeden kus, ktorý sa v premávke vyskytuje zriedkavo kvôli vysokej poruchovosti.
Električky T6A5 v Prahe jazdia jak v dvojičkách tak aj samostatne.

Brno

Dopravní podnik města Brna v roku 1995 zakúpil celkom 20 vozidiel ktoré jazdia len v súpravách. Ide o vozidlá 3. série a od Pražských T6 sa odlišujú inými dverami, klimatizáciu pre vodiča a spriahadlami.
Zaujímavosťou je prevádzka brnianských T6 súprav s oboma zdvihnutými zberačmi.

Ostrava

Ostravské električky T6A5 boli nakupované v rokoch 1994 až 1998, išlo však len o vozidlá 1. a 2. série v celkovom počte 38 električiek.
Prvých 10 vozidiel dostalo informačný systém Buse dodatočne v roku 1996, zvyšných 28 vozidiel ním bolo vybavených od dodania.
Rovnako boli všetky vozidlá 1. série vybavené polpantografom už od výroby.